《山中植树》
明代·杨起元

我本野鹿性，十年强衣冠。欲报君亲恩，一念耿如丹。

薄驱常负疴，梦寐思湖山。山间有田畴，草屋八九间。

四岭植松竹，亦足怡心颜。系身不获图，我弟思其艰。

山上多种松，溪涧多种兰。寒梅如许树，修竹百千竿。

春至阅农功，采蕨供菽餐。我归有处所，感汝贻我安。

把袂日造兹，弟兄共盘桓。奚觉天地广，吾道自为宽。

十年计树木，光阴如奔澜。

作者简介：（1547—1599）广东归善人，字贞复，号复所。万历五年进士。从罗汝芳学王阳明理学。张居正当政，恶讲学。适汝芳被劾罢，起元宗王学如常。官至吏部左侍郎。天启初追谥文懿。有《證学编》、《杨文懿集》等。